CELEX: 32021D1838
Language: sl
Date: 2021-10-18 00:00:00
Title: Sklep Sveta (SZVP) 2021/1838 z dne 18. oktobra 2021 o spremembi Sklepa (SZVP) 2017/824 o kadrovskih predpisih Satelitskega centra Evropske unije

20.10.2021   
               
               
                  SL
               
               
                  Uradni list Evropske unije
               
               
                  L 372/24
               
            
         SKLEP SVETA (SZVP) 2021/1838
         z dne 18. oktobra 2021
         o spremembi Sklepa (SZVP) 2017/824 o kadrovskih predpisih Satelitskega centra Evropske unije
         SVET EVROPSKE UNIJE JE –
         ob upoštevanju Sklepa Sveta 2014/401/SZVP z dne 26. junija 2014 o Satelitskem centru Evropske unije in razveljavitvi Skupnega ukrepa 2001/555/SZVP o ustanovitvi Satelitskega centra Evropske unije (1), in zlasti člena 8(5) Sklepa,
         ob upoštevanju predloga visokega predstavnika Unije za zunanje zadeve in varnostno politiko v vlogi predsednika upravnega odbora Satelitskega centra Evropske unije,
         ob upoštevanju naslednjega:
         
                     (1)
                  
                  
                     Satelitski center Evropske unije (v nadaljnjem besedilu: Satcen) je agencija Unije, pridružena koordiniranim organizacijam. V skladu z nedavno sodno prakso Sodišča Evropske unije bi bilo treba kadrovske predpise Satelitskega centra Evropske unije, ki jih je Svet sprejel 15. maja 2017 s Sklepom (SZVP) 2017/824 (2) (v nadaljnjem besedilu. kadrovski predpisi Satcena), uskladiti s Kadrovskimi predpisi za uradnike in Pogoji za zaposlitev drugih uslužbencev Evropske unije, določenimi z Uredbo Sveta (EGS, Euratom, ESPJ) št. 259/68 (3), pa tudi s Kadrovskimi predpisi Evropske obrambne agencije (4). Zlasti bi morali kadrovski predpisi Satcena določiti, da je Sodišče Evropske unije pristojno za odločanje o sporih med Satcenom in njegovimi uslužbenci na enak način kot v sporih med katerim koli uslužbencem Unije in njegovim delodajalcem.
                  
               
                     (2)
                  
                  
                     Upravni odbor Satcena je na predlog direktorja Satcena pripravil spremembe kadrovskih predpisov Satcenaki naj bi jih sprejel Svet –
                  
               SPREJEL NASLEDNJI SKLEP:
         
            Člen 1
            Sklep (SZVP) 2017/824 se spremeni:
            
                        (1)
                     
                     
                        v poglavju VIII se naslov nadomesti z naslednjim:
                        „Pritožbe“;
                     
                  
                        (2)
                     
                     
                        člen 28 se nadomesti z naslednjim:
                        
                           „Člen 28
                           Pritožbe
                           
                              1.   Vsaka oseba, za katero veljajo ti kadrovski predpisi, lahko od direktorja zahteva, da sprejme odločitev, ki se nanaša nanjo, v zadevah, ki jih urejajo ti kadrovski predpisi. Direktor zadevno osebo o svoji obrazloženi odločitvi obvesti v štirih mesecih od datuma zahteve. Če po izteku tega roka ni odgovora na zahtevo, se šteje, da gre za molk organa, ki pomeni zavrnitev zahteve, zoper katero se lahko vloži pritožba v skladu z naslednjimi odstavki.
                           
                           
                              2.   Vsaka oseba, za katero veljajo ti kadrovski predpisi, lahko pri direktorju vloži pritožbo zoper akt, ki je imel zanjo negativne posledice, ne glede na to, ali je direktor sprejel odločitev ali ni sprejel nobenega od ukrepov, predpisanih v kadrovskih predpisih. Pritožbo je treba vložiti v treh mesecih. Ta rok začne teči:
                              
                                          (a)
                                       
                                       
                                          na dan objave akta, če gre za ukrep splošne narave;
                                       
                                    
                                          (b)
                                       
                                       
                                          na dan, ko je zadevna oseba uradno obveščena o odločitvi, nikakor pa ne pozneje kot na dan, ko je ta prejela tako uradno obvestilo, če ukrep zadeva določeno osebo; če pa ima akt, ki zadeva neko določeno osebo, negativne posledice tudi za drugo osebo, začne rok za to drugo osebo teči na dan, ko ta prejme uradno obvestilo o tem, vendar nikakor ne pozneje od dneva objave;
                                       
                                    
                                          (c)
                                       
                                       
                                          na dan izteka roka, predpisanega za odgovor, kadar gre za pritožbo zoper molk organa, ki pomeni zavrnitev zahteve, kakor je določeno v odstavku 1.
                                       
                                    
                           
                              3.   Direktor zadevno osebo o svoji obrazloženi odločitvi obvesti v štirih mesecih od datuma vložitve pritožbe. Če po izteku tega roka ni odgovora na pritožbo, se šteje, da gre za molk organa, ki pomeni zavrnitev zahteve, zoper katero se lahko vloži pritožba na podlagi odstavka 5.
                              V primeru negativnega odgovora uslužbenec lahko zaprosi za mediacijo. Takšna mediacija ni obvezna.
                           
                           
                              4.   Direktor imenuje mediatorja za obdobje treh let, z možnostjo podaljšanja.
                              Mediator je usposobljen, neodvisen pravni strokovnjak. Direktor in zadevni uslužbenec mu dasta na voljo vse dokumente, za katere meni, da so potrebni za preučitev primera.
                              Svoje zaključke sporoči v dveh mesecih od datuma, ko je bil seznanjen s primerom.
                              Ti zaključki niso zavezujoči ne za direktorja ne za uslužbenca.
                              Če direktor zavrne zaključke, stroške mediacije krije Satcen; 50 % stroškov krije uslužbenec, če on zavrne dane ugotovitve.
                           
                           
                              5.   Sodišče Evropske unije (v nadaljnjem besedilu: Sodišče) je pristojno za vse spore med Satcenom in katero koli osebo, za katero veljajo ti kadrovski predpisi, v zvezi z zakonitostjo akta, ki ima negativne posledice za to osebo v smislu odstavka 2.
                              Pri finančnih sporih je pristojnost Sodišča neomejena.
                              Uslužbenci lahko vložijo pritožbo na Sodišče ob upoštevanju naslednjega:
                              
                                          (a)
                                       
                                       
                                          pritožba na Sodišče je mogoča le, če:
                                          
                                                      (i)
                                                   
                                                   
                                                      je bila pred tem vložena pritožba pri direktorju na podlagi odstavka 2 v roku, določenem v navedenem odstavku, in
                                                   
                                                
                                                      (ii)
                                                   
                                                   
                                                      je bila pritožba zavrnjena z izrecno odločitvijo ali z molkom organa;
                                                   
                                                
                                    
                                          (b)
                                       
                                       
                                          pritožbe na podlagi točke (a) je treba vložiti v treh mesecih. Ta rok začne teči:
                                          
                                                      (i)
                                                   
                                                   
                                                      na dan uradnega obvestila o odločitvi, sprejeti kot odgovor na pritožbo, ali
                                                   
                                                
                                                      (ii)
                                                   
                                                   
                                                      kadar gre za pritožbo na molk organa, ki pomeni zavrnitev pritožbe, vloženo na podlagi odstavka 2, na dan preteka predpisanega roka za odgovor; vendar pa začne rok za vložitev pritožbe teči od začetka, kadar je pritožba zavrnjena z izrecno odločitvijo po tem, ko je bila že zavrnjena z molkom organa, vendar pred pretekom roka za vložitev pritožbe;
                                                   
                                                
                                    
                                          (c)
                                       
                                       
                                          z odstopanjem od točke (b) lahko zadevna oseba po tem, ko je vložila pritožbo pri direktorju na podlagi odstavka 2, nemudoma vloži pritožbo na Sodišče, pod pogojem, da ta pritožba zajema tudi predlog za odložitev izvršitve izpodbijanega akta ali za sprejem začasnih ukrepov. Glavna obravnava pred Sodiščem se nato odloži, dokler ni sprejeta izrecna odločitev o zavrnitvi pritožbe ali dokler ni pritožba zavrnjena z molkom organa.“;
                                       
                                    
                        
                     
                  
                        (3)
                     
                     
                        Priloga X se črta.
                     
                  
         
            Člen 2
            Ta sklep začne učinkovati 1. novembra 2021. Objavi se v Uradnem listu Evropske unije.
         
         
            V Luxembourgu, 18. oktobra 2021
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  UL L 188, 27.6.2014, str. 73.
         
            (2)  Sklep Sveta (SZVP) 2017/824 z dne 15. maja 2017 o kadrovskih predpisih Satelitskega centra Evropske unije (UL L 123, 16.5.2017, str. 7).
         
            (3)  Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter uvedbi posebnih ukrepov, ki se začasno uporabljajo za uslužbence Komisije (UL L 56, 4.3.1968, str. 1).
         
            (4)  Sklep Sveta (EU) 2016/1351 z dne 4. avgusta 2016 o kadrovskih predpisih Evropske obrambne agencije in razveljavitvi Sklepa 2004/676/ES (UL L 219, 12.8.2016, str. 1).